SON'VARACHIM SUNGTTAM:
Môd! Mosti! Urmottponn!
 - Ut'tor Prodexantlea Badaun jil'leantlea Katra ganvant ghoddlolie bhirankull ghoddnnien, mon'xachem mol ani orth somzotolea mon'xanchea angar kantto ubo kela, ani vangddach tanchea monant xim'-mer naslolo kinvantto-i nirmann kela. Aplea ghora kumanv naslo dekun, tim dogaim, 14 ani 15 vorsanchie pirayechim soirim cheddvam apli soimbachi goroz korunk laginchea xetant gelolim. Ani thoincheanuch tim nam zalim! Soroll mell'lim tim dusre sokallim - tanchim moddim ambeachea rukhar gollar lambtalim! Voizuki riporttant thiraylolea pormonnem, poilim tea cheddvancher zomea-bolatkar kelo, uprant tankam fugar korun marlim, ani xevttim rukhar gollar lamboylim! 1. 2 bilhanv lokvosti aslolea Bharotant dor 22 mintam uprant bolatkar zavpi hie zati-katinchie fattbhuimiecher ghoddlolie ghoddnniecher pulisamni-i favo tea vellar upay gheunk nam mhonn provar zalam! Aichea kallar, Bharotachea kaim rajyamni azun-ui oslio krur ani desak toxench desachea nagrikank sonvsarbhor lojek ghalpi ghoddnnio ghoddtat mhonn polleun ani aikun vichitr ani ojap dista! Dil'lint, Dezembr 2012 vorsa eke dhanvtie bosint 23 vorsanchie pirayechea cheddvacher zalolie bolatkarachie ghoddnnien puray Bharotak haloun uddoytoch, hea desant ostoriancher zavpi oniticher bhasabhas ani boball zalolo. Tednanchean bolatkaracho guneanv adarpiam add hea desan koddok kheastui jahir keloli. Torui.... Dil'lintlie Dezembr 2012 famad bolatkarachie ghoddnniechea guneanvkariank kaidean mornnachi kheast divpachi tharaytoch, 2003 tem 2007 meren Ut'tor Prodexacho mukhel montri aslolo Samajwadi Pokxacho mukheli Mulayam Singh Yadavan te vixim fattlea mhoineant oxem mhonnlolem - "Chedde te chedde, tanche kodde tosli chuk zata, bolatkar korpiank gollar kiteak choddounk zay? "Az teach Samajwadi Pokxacho mukheli aslolea Mulayam Singh Yadavacho put Akhilesh Yadav Ut'tor Prodexant mukhel montriachie kodelicher boslolo asa. Tachea rajyant ghoddlolie tie monisponna bhailie kornnie vixim taka eka potrokaran vicharlem tedna tannem tea potrokarak urfatto prosn kelo - "Tuka kitem oddchonn zalia? Tum surokxit asa, sarkem? "He satolleantlea Budvaradis unchli ghoddnni ghoddli. Zalear, dusrea disa, Brestaradis Ut'tor Prodexantlea Azamgarhchea Saraimeer vattarant anik chear zonnamni zuvanponnant bhitor sorpi anik eka cheddvacher bolatkar kelo. Itlench nhoy, tor heach satolleant teach rajyant anik eke bolatkarachie ghoddnnient, bolatkar kortoch guneanvkariamni cheddvak lasun marlem. Monisponnak sobonaslolio hio tinui ghoddnnio Yadav ghorabeacho xek' cholpi Ut'tor Prodexantlea vattarant ghoddlio tachevelean rajki ani somajik panvddear vichar korpa sarkio kaim gozali ugtio zatat. Poilie-voilie suvater, Ut'tor Prodexant nagrikanchie nodrentlean thoim kaideak konn mol dinam, thoimsor kaido sunneank ghala, kaideak orth nam. Dusrea utramni, Ut'tor Prodexant sorkar asa, punn sorkarponn nam. Ani zo sorkar asa taka, ostoriam add zavpi oniticher upay gheunk kalljidarponn ani fatti konno nam oxench mhonnchem poddta. "Tuka kitem oddchonn zalia? Tum surokxit asa, sarkem? " oso Ut'tor Prodexacho mukhel montri Akhilesh Yadav potrokarak urfatto prosn vicharta tednam tantuntlean Akhilesh Yadavachi mosti, urmottponn ani ohonkar (ego) disun yeta. Dusrea utramni, mukhel montri Akhilesh Yadav aplie podviecher penvta, ani apunn mukel montriachie kodelir asum porian apnnak konnuch kainch korunk xokonam oxem yevjita, ani tosoch vagta. Podviecho môd, sot'techim pakham futtop oxem taka mhonntat. Zaka rajkaronnacho khoro orth somzonam, jea rajki mon'xak apnnak porjen apli bori seva korunk ani rakhunk vinchun kaddla, ani tea khatir apunn porjecho sevok mhonn to zannam zaun visorla, toslea mon'xanchi vagnnuk ani vrut'ti oslich asta. Yadav ghorabeacho xek' cholpi Ut'tor Prodexantlea vattarant ghoddloli ti ghoddnni, rajki podviechem anik ek ang ugtem korta. Dog cheddvancher bolatkar korun, tea uprant tankam fugar korun marun ani uprant vochun ambeachea rukhar gollar lambounk tea guneanvkariank yedem vhoddlem kalliz zalem! Hie nodrentlean 'koxem? ' 'kiteak? ' he prosn mhotvache thartat.
 - Mukhel Montri Akhilesh Yadav guneanvkariancher lokx ghalunk sodinam tie vagnnukentlean, Ut'tor Prodexant kosli-i onit cholta, vichartolo konn nam, dekun konnui kosli-i ani monisponna bhaili onit adarta mhonn disun yeta. "Ami cheddvam-ostoriancher bolatkar kortoleanv ani uprant tankam marun gollar choddoytoleanv, tumchean amkam kitem korunk zata tem korat! " oxem thoinche zativadi lok aplea kortubantlean soroll sangtat. Kiteak? Sorkari monis tanche laginche ani vollkiche mhonn kay? Tea sorkari mon'xam kodde tanche som'bond bore asat mhonn kay? Vo sorkari monisui tech mallieche monni mhonnun kay? Vichar korpa sarki gozal! Kiteak ti bhirankull ghoddnni Yadav ghorabeacho xek' cholpi Ut'tor Prodexantlea vattarant ghoddlia! 